stanford-oval/wikipedia huggingface dataset:
זוהר הרקיע

| --- | --- |
כרזת הסרט
כרזת הסרט
 מבוסס על:  תוכנית ההתנתקות
 בימוי:  אליהו בנימין
 הופק בידי:  קרן חומש לאסטרטגיה ציונית - בני גל, בית הפקות תורת החיים - יהודה ארד
 תסריט:  אליהו בנימין
 עריכה:  יוסי פורקוש   ערן סיבוני
 שחקנים ראשיים:  רז זלצרמן   חנן סוויסה   יוסק'ה נחמיאס   עמנואל סאלם   לירז אסף   ניסים ורטה   אביתר לזר   אלחנן אבן חן   בני ליס
 מוזיקה:  מיטש קליימן
 צילום:  אורי גרודר
 מדינה:  ישראל ישראל
 הקרנת בכורה:  פסטיבל קולנוע דרום, יוני 2012
 משך הקרנה:  90 דקות
 שפת הסרט:  עברית
 סוגה:  עלילתי באורך מלא, דרמה, צבא
 פרסים:  פרס שני לסרט עלילתי בפסטיבל קולנוע דרום (2012)
 www.zohar-harakia.co.il
 דף הסרט ב־IMDb
זוהר הרקיע (באנגלית: Obedience) הוא סרט ישראלי משנת 2012 העוסק בתוכנית ההתנתקות דרך מבטו של צוער בחיל האוויר. הסרט הופק על ידי מכון חומש לאסטרטגיה ציונית ותורת החיים - בית הספר לקולנוע יהודי, נכתב ובוים על ידי אליהו בנימין, וזכה במקום שני בקטגוריית סרט עלילתי בפסטיבל קולנוע דרום, בשנת 2012.
עלילה

אדם קורן (רז זלצרמן) הוא צוער קורס טיס המסיים את הקורס בהצטיינות. רגע לפני קבלת הכנפיים הוא נבחר להיות מאנשי המעגל הראשון בביצוע תוכנית ההתנתקות, אשר כונתה בצה"ל "מבצע זוהר הרקיע". הוא יקבל את כנפי הטייס אם ישתתף כחייל בתוכנית ההתנתקות, ועומד בפני דילמה, האם למלא את הפקודות שמצפונו מקשה עליו למלא, ובכך לסיים את קורס הטיס, או לסרב פקודה, ובכך להיות מודח מהקורס.
ככל שעובר הזמן נחשף אדם להכנה המנטלית אשר תוכננה על מנת לאפשר למשימה לעבור בהצלחה יתירה. הוא מתנצח עם החבר-המפקד שלו, עובר סימולציות הדמיה טעונות של "החיילים מול המתנחלים", מקשיב להגיגי הפסיכולוג המחלקתי שהוצמד להם (עמנואל סאלם), ונחשף למסמכים מסווגים.
שחקנים

| שחקן | דמות | תפקיד |
| --- | --- | --- |
| רז זלצרמן | אדם קורן | צוער בחיל האוויר. הדמות הראשית. |
| אביתר לזר | אשר | אביו של אדם |
| חנן סוויסה | עמית | חבר ילדות ומפקדו של אדם באימונים לקראת תוכנית ההתנתקות. |
| יוסק'ה נחמיאס | יחזקאל | סבו של אדם. לוחם אצ"ל בעברו שהיה על האלטלנה. |
| עמנואל סאלם | ד"ר אייל | פסיכולוג צבאי אשר הופקד על מחלקתו של אדם |
| ניסים ורטה | יואב | מפקד טייסת ומפקד בסיס ההכנה המנטלית להתנתקות |
| אלחנן אבן חן |  | אחד ממפקדיו של אדם |
| בני ליס | עיתונאי | כתב המסקר את סיפורו הייחודי של אדם |
הפקה > שם הסרט

שם הסרט, זוהר הרקיע, נלקח משם המבצע שניתן בצה"ל לביצוע ההכנה המנטלית-פסיכולוגית לתוכנית ההתנתקות. ייתכן שהשם מתייחס גם לעלילה עצמה – זוהר כנפי הטיס (רקיע) שמסנוור את אדם יחד עם התנגדותו לפקודות.
הפקה > הגייה וצילום

אליהו בנימין, הבמאי והתסריטאי של הסרט, היה סטודנט בתורת החיים - בית הספר לקולנוע יהודי. בשנת לימודיו השנייה שם, שנת תש"ע (2010), הוא החל לחשוב על רעיונות לסרט הגמר שלו. באותם ימים החלו חיילים מכל קצוות צה"ל להביע תרעומת ומחאה על חיובם להשתתף בפינוי יישובים ("גדוד נחשון לא מפנה את חומש" וכן חיילי גולני במחאתם על פינוי יישובים וכו'). כך בחר אליהו את הנושא הכללי בו יעסוק סרט הגמר שלו - "אבסורד השימוש בחיילי צה"ל למשימות שיטוריות נגד העם שלהם הנוגד מכל וכל את היותם חיילים בצבא לוחם נגד האויב" (במילותיו). כשותף פעיל למאבק בתוכנית ההתנתקות 2005 וכמפונה בפועל בעצמו, החל אליהו לנהל תחקיר על השימוש בחיילי צה"ל בתוכנית ההתנתקות ובמהלכו גילה דו"ח של קבוצה אשר חקרה את ההכנה המנטלית של צה"ל לתוכנית ההתנתקות, קבוצה המורכבת מאנשי אקדמיה, דוקטורים ופסיכולוגיים קליניים. לאחר קריאה של הדו"ח ומקורותיו החליט אליהו כי זה הנושא בו הסרט שלו יעסוק והחל לכתוב את התסריט. יחד עם ההתקדמות בפיתוח התסריט הבין אליהו כי הוא עומד בפני צילום סרט עלילתי באורך מלא, משימה יוצאת דופן עבור סטודנט. כאשר התסריט הושלם, החל אליהו בחיפוש אחר מקורות מימון להפקת הסרט, אך נתקל בסירוב מצד קרנות הקולנוע הרשמיות בישראל לתמוך בהפקה שלו. אליהו החליט למצוא מקור מימון עצמאי לסרט. כחלק ממסע החיפוש הגיע למפיק בני גל, שבמשך זמן רב ניהל את הקרנות הסרט "התנערי" של מנורה חזני. לאחר קריאת התסריט גל התגייס למשימה וגייס את התקציב הנדרש לצילומי הסרט, לעריכתו ולהפצתו לקהל הרחב.
מספר שחקנים בסרט גילמו דמויות שמאד דומות להם: העיתונאי בני ליס גילם את עצמו, יוסק'ה נחמיאס גילם איש אצ"ל שהיה על אלטלנה ובעצם מספר בסרט את סיפורו האישי משם, וחנן סוויסה, המגלם את מפקדו של אדם בהכנה המנטלית, היה בעצמו מפקד בהכנה המנטלית של צה"ל לתוכנית ההתנתקות. על פי עדותו של אליהו בנימין, כתוצאה מכך סוויסה "גם עשה הכל הכי אמיתי, כמו שהיה. על כל דבר הוא אמר – נכון, זה היה ככה".
הפקה > מטרה

ביוני 2012, רואיין בנימין גל, ממפיקי הסרט, בתוכנית "עושים צהריים" על ידי יעל דן. במהלך הראיון, גל אמר כי "לא רצינו לצאת מנקודת המבט הרגילה של "טוב, אני מתיישב ודפקו אותי, הרסו לי את הבית" אלא לשאול את עצמנו מה קורה לחייל שמשתנה לו מסלול הפעילות הרגיל בצבא – לחימה, ביטחון, השמירה על כולנו, ומופנה בעצם למשימות כנגד ובתוך החברה". גל הוסיף ואמר כי "אנחנו בהחלט מתכוונים שהסרט הזה יהפוך לקטליזטור לדיון ציבורי בסוגיה הזאת. הנושא, בינינו, הכל כך חשוב הזה שקשור לחוסן של צה"ל ולחוסן שיהיה לנו פה כחברה יהודית. לכן אנחנו בהחלט מתכוונים להקרין אותו ברחבי הארץ, בכל מקום כדי שיצפו, ישאלו את השאלות ואולי גם ייתנו לעצמם או שאולי אנשים אחרים יספקו את התשובות הנכונות פה איך קרה דבר כזה".
הקרנות וצפייה ישירה

הסרט המלא הועלה ליוטיוב ב-20 ביולי 2023.
הקדימון הרשמי של הסרט הועלה ליוטיוב ב-20 ביולי 2012.
הקרנת הבכורה של הסרט הייתה במהלך פסטיבל קולנוע דרום 2012, בתחילת יוני 2012. לאחר ההקרנה בפסטיבל הוזמן הסרט להופעה גם בפסטיבלים בהמבורג, גרמניה ובצרפת.
במהלך השנים 2012–2018 הסרט הוקרן במאות מקומות, יישובים, ערים, קהילות ומוסדות חינוך בכל רחבי הארץ, כולל גוש עציון, אפרת ופתח תקווה. בחלק מההקרנות ניתנה אפשרות לחיילים במדים להיכנס בחינם. בני גל, מפיק הסרט, נימק זאת בכך ש"חיילי צה"ל הם העומדים בקו הראשון מול המחבלים ברצועת עזה ומול המתפרעים באיו"ש ובאופן טבעי הם הנפגעים הראשונים מכך שההכנה המנטלית עודנה פועלת בתוך צה"ל ומשנה את מטרות הצבא. לכן אך טבעי הוא שנעניק כאות הוקרה לחיילי ומפקדי צה"ל צפייה חינם בכל ההקרנות הקרובות". גל גם ציין כי "אנו... שמחים מאוד מכך שהסרט מחולל דיון אמיתי וכנה על מטרת ויעוד צה"ל לא רק בקרב הציבור הרחב אלא אף בקרב חיילי צה"ל".
ב-16 בדצמבר 2012 התקיימה הקרנה של הסרט ב"בית ציוני אמריקה" בתל אביב. לאחר ההקרנה נערך דיון בנושא "שימוש בצה"ל בפעולות שיטור כנגד יהודים, השפעות ונזקים". בדיון, שהונחה על ידי בנימין גל, מפיק הסרט, השתתפו חבר הכנסת ותת-אלוף במילואים פרופסור אריה אלדד, עורך הדין יוסי פוקס, ד"ר אמירה דור, והפסיכיאטר ד"ר אילן רבינוביץ. ראש אכ"א לשעבר, האלוף אלעזר שטרן, היה אמור להשתתף בדיון אך לבסוף ביטל את השתתפותו, ותת-אלוף אפי איתם לא הופיע בו בסופו של דבר.
ביקורות

הסרט זכה במקום השני לסרט עלילתי בפסטיבל קולנוע דרום. נימוקי השופטים היו: "זוהר הרקיע הוא סרט שנעשה מתוך תשוקה גדולה לספר את הסיפור אותו הוא מספר. זהו סרט חברתי נוקב הבוחן מקרוב את תהליך ההתנתקות, מתוך חמלה ואהבת ישראל". בתגובה לשאלתו של בנימין מדוע בחרה בסרט, ענתה אחת השופטות: "מה שתפס אותי בזוהר הרקיע, זו איזושהי אמת. מעבר לקולנוע – משהו מרגש, מסר מאוד חזק. מסר שצריך להגיע לאנשים - מהו התפקיד של הצבא. לראות ולהבין, מה קרה שם מאחורי הקלעים, לאחר מעשה זה גורם לחשוב שחס ושלום לא יקרה לנו בעתיד עוד דברים כאלה. אני חושבת שזה חשוב לכל אזרח ישראלי לראות את הסרט. בי הסרט נגע וגרם לי לחשוב ולהרגיש איפה אני נמצאת ובאיזה מדינה אני רוצה להיות. יש פה אמת פנימית, משהו מעורר מחשבה, שאלות אמיתיות שהעליתם, וזה מעבר לסיפור האמיתי אותו צריך לספר. אני רוצה לדעת לאיזה צבא אני שולחת את הבן שלי בעוד כמה שנים, לא ידעתי שזה מה שהולך בצבא. חשוב לי לבדוק את זה".
המבקר אורון שמיר צפה בהקרנת הבכורה של הסרט בפסטיבל קולנוע דרום. שמיר ציין כי "בדיעבד, הייתה זו החוויה הכי מטלטלת שעברתי בפסטיבל הזה. ראשית, מכיוון שמדובר בסרט מדהים בעיניי. אמנם יש בו מעט גמגומים מבחינה קולנועית וביותר מדי קטעים שאמורים להיות מרגשים פרצתי בצחוק השמור רק לפארודיות – אבל הסרט הזה עובד. הקונפליקט של הגיבור עבר אליי באופן שלם, זרמתי לגמרי עם העלילה ורוב רגעי הפאתוס, שלא היו מביישים את הקולנוע האמריקאי, היו מופלאים בעיניי. עצם העובדה שסרט שבו לא הסכמתי כמעט עם שום מילה שיצאה לשום דמות מהפה במהלכו, דווקא הוא הצליח להעביר אותי מהלך רגשי ולגרום לי להזדהות עם דמות שאין ביני ובינה מן המשותף – בכך הישגו נדמה עצום פי כמה בעיניי, מאשר סרט שיש לי חיבור מיידי וטבעי אליו. זה היה קצת כמו לראות את לני ריפנשטאל מביימת את "Top Gun", מבחינתי. שיא הפרופוגנדה, ושיא הקולנועיות. אילולא התעקש הסרט לבזות את זכר השואה באופן שלא ראיתי בכל ימי חיי כצופה קולנוע, ייתכן שהייתי מחבב אותו באמת". את ביקורתו על הסרט סיכם שמיר בכותבו "כרגע, נשארה בי בעיקר תחושה שראיתי סרט מסוכן".
הערות שוליים

↑   מעמד הזכיה, סרטון  באתר יוטיוב, 17 ביוני 2012
1 2 3 4  חגית רוזנבאום, צה"ל חי בסרט, באתר ערוץ 7, 21 ביוני 2012
↑  דו"ח ההכנה
↑  'זוהר הרקיע' בתוכנית עושים צהריים בגלי צה"ל, באתר YouTube, ‏8 ביולי 2012
↑   זוהר הרקיע - הטריילר הרשמי 2012, סרטון  באתר יוטיוב, 20 ביולי 2012
↑  הקרנת הסרט זוהר הרקיע, באתר "גושי", יוני 2012
1 2  אורלי הררי, כניסה חינם לחיילים במדים לסרט "זוהר הרקיע", באתר ערוץ 7, 13 בדצמבר 2012
↑  ראש אכ"א לשעבר ישתתף בהקרנת "זוהר הרקיע", באתר ערוץ 7, 2 בדצמבר 2012
↑  הסרט 'זוהר הרקיע' מגיע לתל אביב, באתר "הקול היהודי", 29 בנובמבר 2012
↑   פאנל לכבוד פתיחת עונת ההקרנות השנייה 'זוהר הרקיע', סרטון  באתר יוטיוב, 18 בדצמבר 2012
↑  אורון שמיר, פסטיבל קולנוע דרום 2012: דיווח 2‏#, בבלוג "סריטה", 16 ביוני 2012
שלומי פוגל

| --- | --- |
אין תמונה חופשית
 לידה:  3 במאי 1955 (בן 69) תל אביב-יפו, ישראל 
 מדינה:  ישראל 
 
שלומי פוגל (נולד ב-3 במאי 1955) הוא איש עסקים ישראלי, מבעלי קבוצת אמפא, תעשיות מספנות ישראל וקבוצת גולד בונד.
ביוגרפיה

נולד ב-1955 בתל אביב להורים ניצולי השואה. שירת בצה"ל כקצין בחיל התותחנים. סיים תואר ראשון בהנדסת מכונות באוניברסיטת תל אביב. לאחר לימודיו עבר ללונדון. בשנת 1987 עבד פוגל עבור חברת "דובר טאוור" שקיבלה זיכיון לחמש שנים על ייצוא מכוניות סקודה לישראל ומספר מדינות באפריקה. בשנת 1990, עם התחממות יחסי ישראל–צ'כיה פעל פוגל למצוא יבואן רשמי של סקודה לישראל וקשר קשרים עם שלמה שמלצר. בשנת 1991 הקים פוגל שותפות עם שמלצר להפצת רכבי סקודה בישראל.
ב-1995 רכש את מספנות ישראל יחד עם שלמה שמלצר וסמי קצב ב-40 מיליון שקל. בסוף שנות ה-90 נכנס כשותף לאמפא יחד עם האחים נקש, והיה אחד ממובילי תוכנית להתייעלות החברה, שכללה פיטורי 2,500 עובדים מחברת אמקור.
פוגל הוא חבר הליכוד מ-2007. פוגל נחשב כידיד ומקורב של בנימין ושרה נתניהו. ב-2021 הוא ארגן לבניהם יאיר ואבנר נתניהו פגישה עם יו"ר בורסת הסחורות של דובאי, אחמד בן סוליים. בסוף ינואר 2023 כאשר החלה המחאה נגד הרפורמה המשפטית, ארגן פוגל פגישה בין בכירי המשק לבנימין נתניהו. בפגישה ניסה פוגל להרגיע את אנשי העסקים ולשכנע אותם להימנע מפעולות מחאה כנגד נתניהו.
קבוצת אמפא

אמפא בע"מ היא חברת החזקות ישראלית פרטית בבעלות קבוצת פוגל ומשפחת נקש. הקבוצה פעילה במגוון תחומים:
נדל"ן: אמפא נדל"ן עוסקת ביזום, פיתוח וניהול פרויקטים בתחום הנדל”ן, ומחזיקות במספר רב של נכסים מניבים בישראל. אמפא ישראל עוסקת ביזום, ניהול וביצוע פרויקטים בתנועה הקיבוצית וההתיישבותית.
מימון חוץ בנקאי: אמפא קפיטל היא מהחברות המובילות בישראל בתחום של מימון חוץ בנקאי והלוואות חוץ בנקאיות.
תעשייה: אמרז פועלת בתעשיית הפלסטיק מאז 1939. החברה מתמחה בייצור אריזות פלסטיק ומוצרים מוגמרים ממגוון רחב של חומרי גלם תרמופלסטיים ובקשת רחבה של שיטות עיבוד.
חקלאות: אגרקסקו כרמל, הבית של החקלאים משנת 1956, משווקת את מוצריה לעשרות יעדים ברחבי העולם ובארץ תחת המותג הבינלאומי כרמל. באמצעות החברה הבת כרמל סטרוברי, מבצעת אגרקסקו כרמל מחקר, פיתוח והפצה של זני תות שדה מובחרים.
מלונאות: הקבוצה שותפה במספר בתי מלון בישראל וכן במספר מיזמים תיירותיים.
אנרגיה: אמפא שותפה יחד עם אלומיי קפיטל בפרויקט אגירה שאובה בצוק מנרה.
מספנות ישראל

תעשיות מספנות ישראל בע"מ היא חברה פרטית בשליטת שלומי פוגל, שלמה החזקות וסמי קצב. בבעלותה:
מספנות ישראל: המספנה הגדולה בישראל ואחת המספנות בבעלות פרטית הגדולות במזרח התיכון. החברה מתמחה בפיתוח, תכנון, בנייה, אחזקה, ותיקון כלי שיט צבאיים ואזרחיים – בישראל ומחוץ לה, וכן בייצור והקמת קונסטרוקציות פלדה גדולות ומורכבות לתחנות כוח, מתקני התפלה, צנרת לחץ גבוה, עגורני נמל ותשתיות לנמלי ים ותעופה ועוד. מתקני החברה ומשרדיה ממוקמים בחלקו המזרחי של נמל הקישון בחיפה על שטח של 335 דונם.
נמל מספנות ישראל: הנמל הפרטי הראשון בישראל. החל משנת 2008 פועל הנמל בפריקת כל סוגי המטענים, כשברשותו רציפים באורך של כ־1,000 מטרים, כוח עבודה מיומן וציוד פריקה וטעינה ייעודי.
סימנט: בשנת 2016, הקימה מספנות ישראל תשתית ליבוא צמנט (חומר גלם למלט) ושיווקו. החברה פועלת בשותפות עם קבוצת לאפארג' הצרפתית.
קבוצת גולד בונד

קבוצת גולד בונד בע"מ היא חברה ציבורית הנסחרת בבורסה לניירות ערך בתל אביב, בשליטת שלומי פוגל, שמלצר החזקות ומסופי ספנות בע"מ.
באמצעות החברה הבת קונטרם, קבוצת גולד בונד מפעילה מסוף מטענים ומחסנים חופשיים באשדוד, סמוך לשטח נמל אשדוד. פעילות קונטרם נחלקת לארבעה מגזרים:
פעילות מסוף מכולות מלאות (FCL), הכוללת מתן שירותי מסוף ואחסנת מכולות מלאות ליבוא ויצוא, לרבות מכולות קירור ומכולות ריקות.
פעילות מסוף מטענים - מכולות לריקון (LCL), הכוללת קליטת מכולות ריקות, פריקת וריקון המכולות ופיצול המטענים לפי הלקוחות.
פעילות חופשית הכוללת שירותי אחסנה, הפעלת מרכז לוגיסטי והובלת מכולות.
נדל"ן להשקעה.
חיים אישיים

לשלומי ואשתו טניה הבריטית ארבע בנות. מתגורר בכפר שמריהו.
הערות שוליים

↑  הצהרה מטעם מועמד לכהונת דירקטור, שלומי פוגל, באתר "מאיה"
↑  יוחאי רפאלי, צ'צ'יק, שמלצר והסקודה, מעריב, 7 במאי 1991
↑  יוחאי רפאלי, מכונית משפחתית חדשה ב־26 אלף ש״ח, מעריב, 11 ביולי 1991
↑  זאב חספר, זו לא תהיה עוד דלתא, חדשות, 18 ביולי 1991
1 2 3   שוקי שדה, הפרשות שמוציאות לאור את השותף הסמוי, באתר TheMarker‏, 29 במרץ 2018
↑   שוקי שדה, משפיע על מחירי הדירות, מקורב לנתניהו: הפרשות שמוציאות לאור את שלומי פוגל, באתר TheMarker‏, 31 במרץ 2018
↑  גולן חזני, עירית אבישר וסופי שולמן, בצל הפיגועים מחריף העימות בין נתניהו ובכירי המגזר העסקי, באתר כלכליסט, 29 בינואר 2023
↑   אורה קורן, שחקן חדש בשוק המלט: חברת מספנות ישראל, באתר TheMarker‏, 28 בפברואר 2016
רוקי (סדרת סרטים)

| --- | --- |

 בימוי:  ג'ון ג. אבילדסן, סילבסטר סטאלון, ראיין קוגלר 
 הופק בידי:  רוברט צ׳רטוף, אירוין וינקלר 
 תסריט:  סילבסטר סטאלון 
 שחקנים ראשיים:  סילבסטר סטאלון   טליה שייר   ברט יאנג   ברג'ס מרידית   קארל ות'רס   טוני ברטון   מייקל בי. ג'ורדן (קריד)
 מוזיקה:  ביל קונטי (רוקי 1–3 ,5 ורוקי בלבואה)   וינס דיקולה (רוקי 4)   לודוויג גורנסון (קריד)
 צילום:  ג'יימס קרייב 
 מדינה:  ארצות הברית 
 חברת הפקה:  יונייטד ארטיסטס 
 חברה מפיצה:  יונייטד ארטיסטס   MGM   United International Pictures
 הקרנת בכורה:  1976 
 משך הקרנה:  895 דק' 
 שפת הסרט:  אנגלית 
 סוגה:  סרט דרמה, סרט אגרוף 
 הכנסות:  1.6 מיליארד דולר (כל הסרטים)
 סרט הבא:  קריד 1
 סרטים בסדרה:  רוקי (1976) רוקי 2 (1979) רוקי 3 (1982) רוקי 4 (1985) רוקי 5 (1990) רוקי בלבואה (2006) קריד (2015) קריד 2 (2018) קריד 3 (2023)
 www.rocky.com
 
רוקי (באנגלית: Rocky) הוא זיכיון של סדרת סרטי קולנוע הכוללת שישה סרטים מסוגת דרמת ספורט ומגוללת את סיפורו של המתאגרף רוקי בלבואה. הסרטים נכתבו על ידי סילבסטר סטאלון שמהווה גם את השחקן הראשי בסדרת הסרטים. תפקיד זה תרם רבות להזנקת קריירת המשחק שלו. הזיכיון הוליד גם סדרת סרטי ספין אוף הנושאים את השם "קריד".
הזיכיון החל ב-1976 עם יציאת הסרט "רוקי" והמשיך עם הסרטים "רוקי 2" (1979), "רוקי 3" (1982), "רוקי 4" (1985), "רוקי 5" (1990) ולאחר הפסקה ממושכת "רוקי בלבואה" (2006). סדרת סרטי הספין אוף החלה ב-2015 עם יציאת הסרט "קריד" והמשיכה עם "קריד 2" (2018) ו "קריד 3" (2023), שהיה האחרון בסדרה.
סילבסטר סטאלון כתב את תסריט הסרט הראשון אחרי שצפה בקרב אגרוף על תואר האליפות שהתקיים ב-1975 בין מוחמד עלי וצ'אק וופנר, כאשר בקרב זה, בניגוד לציפיות, צ׳אק וופנר הצליח לשרוד 15 סיבובים נגד עלי. בינואר 1977, במהלך ראיון טלוויזיוני לתאגיד השידור BBC על יצירת הסרט הראשון, סטאלון סיפר כי כתב את התסריט תוך כשלושה וחצי ימים, בזמן שהתמודד עם קושי כלכלי. עבור התסריט הוצע לו תשלום של כ-265,000 דולר, ובתנאי ששחקן אחר ומוכר ילוהק לתפקיד הראשי במקומו. סטאלון סירב להצעה ושכרו הישיר עבור השתתפותו בסרט היה לפי תעריף שכר המינימום שנקבע על ידי גילדת שחקני המסך באותה העת, כ-620 דולר בשבוע.
ספיישלים

בשנת 2016 יצא הסרט:"רוקי: הסיפור האמיתי", בשיתוף לייב שרייבר ששיחק את תפקיד צ'אק וופנר, המתאגרף. בסרט זה נפרשת  ההיסטוריה של רוקי, וההשראה לדמותו.
בשנת 2021 הכריז סילבסטר סטאלון כי ב-11 בנובמבר של אותה שנה יצא הסרט "רוקי 4" מחדש, אשר יהיה ארוך מהסרט המקורי ב40 דקות  (כלומר, אורכו של הסרט המחודש יהיה 127 דקות), בגרסה זו  הוכנסו סצנות שירדו בעריכה בשנת 1985. הסרט זכה לשם שונה, "רוקי 4: רוקי נגד דראגו". במהלך עריכת הסרט סטאלון הוסיף והשמיט סצנות, ואף ערך טריילר חדש.
הסרט החדש יצא לאקרנים בארצות הברית במועד עליו התחייב סטאלון (11 בנובמבר 2021) ובינואר 2022 הסרט ירד מהאקרנים (לאחר כשלושה חודשים).
רשימת הסרטים

| מס' | שם במקור | שם בעברית | תאריך יציאה | אורך | בימוי | תסריט |
| --- | --- | --- | --- | --- | --- | --- |
| 1 | Rocky | רוקי | 21 בנובמבר 1976 | 114 דקות | ג'ון ג. אבילדסן | סילבסטר סטאלון |
| 2 | Rocky II | רוקי 2 | 15 ביוני 1979 | 114 דקות | סילבסטר סטאלון | סילבסטר סטאלון |
| 3 | Rocky III | רוקי 3 | 28 במאי 1982 | 95 דקות | סילבסטר סטאלון | סילבסטר סטאלון |
| 4 | Rocky IV | רוקי 4 | 27 בנובמבר 1985 | 87 דקות | סילבסטר סטאלון | סילבסטר סטאלון |
| 5 | Rocky V | רוקי 5 | 16 בנובמבר 1990 | 99  דקות | ג'ון ג. אבילדסן | סילבסטר סטאלון |
| 6 | Rocky Balboa | רוקי בלבואה | 20 בדצמבר 2006 | 102 דקות | סילבסטר סטאלון | סילבסטר סטאלון |
| 7 | Creed | קריד | 19 בנובמבר 2015 | 133 דקות | ריאן קוגלר | ריאן קוגלר אהרון קובינגטון |
| 8 | Creed II | קריד 2 | 21 נובמבר 2018 | 130 דקות | סטיבן קאפל ג'וניור | סילבסטר סטאלון ג'ואל טיילור |
| 9 | Creed III | קריד 3 | 3 במרץ 2023 | 116 דקות | מייקל בי. ג'ורדן | קינן קוגלר זאק ביילין |
תקציר עלילת סדרת סרטי רוקי > רוקי (1976)

הסרט מגולל את סיפורו של רוקי בלבואה (סילבסטר סטאלון), אמריקאי ממוצא איטלקי שמתגורר בפילדלפיה. הוא גדל ברחובות כאדם חסר עתיד, משמש כגובה חובות, ומתאגרף כתחביב תחת הכינוי סוס ההרבעה האיטלקי ("Italian Stallion").
רוקי, אשר חולם להיות מתאגרף מקצועי ביום מן הימים, מקבל הזדמנות מקרית להילחם מול אלוף העולם במשקל כבד, אפולו קריד (קארל ות'רס) על התואר. בו בזמן הוא מתאהב בבחורה שעובדת בחנות החיות המקומית, אדריאן, ומחזר אחריה במרץ. בלבואה מתכונן אל הקרב מול אפולו כאל קרב חייו, בעוד שקריד מתייחס לקרב כאל בדיחה. מטרתו של בלבואה היא אפילו לא לנצח, אלא רק להישאר עומד במשך 15 סיבובים - דבר שאף מתאגרף אחר לא הצליח לעשות כנגד קריד בעבר. בסיבוב הראשון קריד לא מתאמץ, עד שבלבואה כמעט וגורם לו לנוקאאוט. מאותו רגע קריד מתחיל לתת את כל כולו. קריד מוביל בנקודה על בלבואה ומנצח בקרב, אך האחרון מצליח להישאר עומד במשך 15 סיבובים והקרב נגמר בהכרעת שופטים על פי ניקוד לפי חוקי האגרוף (הכרעה מפוצלת). הסרט נגמר בהכרזה על קריד כמנצח. על אף ההפסד, הקרב פתח את הדרך לרוקי, שלפני כן היה אלמוני לחלוטין.
הסרט זכה בשלושה פרסי אוסקר, בקטגוריות: הסרט הטוב ביותר, הבמאי הטוב ביותר והעריכה הטובה ביותר. סטאלון עצמו זכה במועמדויות כשחקן ראשי וכתסריטאי.
תקציר עלילת סדרת סרטי רוקי > רוקי 2 (1979)

הסרט ממשיך באותה נקודה שבה הפסיק הסרט הראשון (מוטיב שחוזר על עצמו לאורך כל סרטי הסדרה, למעט בסרט האחרון שמתחיל כ-20 שנה אחרי הקודם) - סיום הקרב בין רוקי לאפולו. השניים נלקחים לאותו בית חולים, ואפולו מתעצבן על רוקי שכיוון לריאות שלו בכוונה, והוא דורש קרב חוזר.
רוקי מציע נישואין לאדריאן, היא מסכימה והם מתחתנים. במקביל, הוא מקבל הצעות רבות לעבודה בפרסום, אך לא מצליח בהן, ומבזבז את כספו ללא היכר. על סף ייאוש, הוא מתחיל לעבוד במפעל הבשר שבו עובד גיסו פולי (אחיה של אדריאן), אך בהמשך מפוטר משם בגלל קיצוצים. אדריאן (טליה שייר) נכנסת להריון, ובמקביל רוקי מקבל הזמנה לקרב חוזר נגד אפולו קריד. רוקי לא חד כמו בסרט הקודם ואפילו מאמנו מיקי (ברג'ס מרדית') לא מצליח להכניס אותו לכושר מנטלי. סיבוכים בהריונה של אדריאן מקשים עליו עוד יותר והוא מפסיק את אימוניו. אדריאן בסופו של דבר יולדת אך נכנסת לתרדמת, ורוקי לא מסכים לראות את בנו עד שאדריאן מתעוררת, כדי לראות אותו ביחד איתה. אחרי חודש מאז הולדת בנו רוברט, אדריאן חוזרת להכרה ורוקי זוכה לראות בפעם הראשונה את בנו. הוא מתייעץ עם אדריאן לגבי הקרב מול אפולו, ואז היא אומרת לו את המשפט המפורסם: "אני רוצה ממך רק דבר אחד - תנצח". מנקודה זו בסרט, רוקי מתחיל את אימוניו ברצינות, אך עדיין מושפע מהולדת בנו ומבקשתה של אדריאן.
הקרב החוזר פחות צמוד, וקריד מוביל בפער גדול.
בסיבוב ה-15 אפולו מוביל, ושניהם על סף תשישות מכים זה את זה עד שרוקי מכה בו בחוזקה ושניהם נופלים. בסוף ספירת השופט רוקי מצליח לאזור כוחות ולקום בעוד אפולו נכשל בכך, מה שהופך אותו למנצח בקרב מנוקאאוט, ולאלוף העולם החדש באגרוף במשקל כבד. בסיום הוא צועק בשידור חי "אדריאן, עשיתי את זה!"
תקציר עלילת סדרת סרטי רוקי > רוקי 3 (1982)

הסרט נפתח בהצגת הפרסום והתהילה שלהם זוכה רוקי, לאחר שהפך לאלוף העולם. הוא מצליח להגן על התואר שלו כנגד מתאגרפים רבים, מה שגורם לעלייה בפופולריות וההערצה אליו.
רוקי אף נרשם לקרב צדקה לא שגרתי נגד המתאבק "טנדרליפס" (האלק הוגאן). לאחר הקרב מגיח מתאגרף אנונימי בשם קלאבר לאנג (מיסטר טי), שמשמיץ את רוקי בתקשורת ומשכנע אותו להיאבק בו. הפעם רוקי מבצע את הטעות של קריד דאז, ולא לוקח את לאנג ברצינות. הוא לא מתכונן כראוי, מזלזל בקרב, ובסופו של דבר מפסיד לו את התואר. כעבור זמן קצר מאמנו הזקן והאהוב של רוקי - מיקי - נפטר, מה שגורם לרוקי לשקוע בדיכאון עמוק אף יותר. לאחר ההלוויה של מיקי, רוקי כועס והולך למכון כושר שבו מיקי אימן אותו, שם הוא פוגש באפולו קריד שאומר לו שהוא רוצה לאמן אותו, אך מציב תנאי: לאחר שהוא יאמן אותו, הוא רוצה דבר מה ממנו, שאותו הוא לא מגלה. אפולו עוזר לרוקי למצוא את התאווה לניצחון, ובסופו של דבר מצליח להכניס את רוקי לכושר. הוא עוזר לרוקי לפתוח באימון ראוי, ובקרב הבא שלו מול לאנג, רוקי מנצח ומחזיר לעצמו את התואר. בסופו של הסרט אפולו אומר לו שהגיע הזמן שהוא יחזיר לו את הטובה, והטובה היא קרב חוזר ביניהם במכון הכושר, רק שניהם, ללא התקשורת.
שיר הנושא של הסרט, Eye of the Tiger, הפך ללהיט והיה מועמד לפרס אוסקר לשיר המקורי הטוב ביותר.
תקציר עלילת סדרת סרטי רוקי > רוקי 4 (1985)

איוון דראגו (דולף לונדגרן), מתאגרף סובייטי בעל נתונים פיזיים מדהימים, מגיע לאמריקה ובטוח שהוא יכול לנצח כל מתאגרף אמריקאי. אפולו קריד, שמחפש קאמבק באותו זמן, נענה לאתגר. הוא מגיע לקרב כשהוא בטוח בניצחונו ועושה בתחילתו הצגה אחת גדולה. קריד שורד שני סיבובים בלבד ובמהלך הסיבוב השני סופג מהלומות קשות מדראגו, שהביאו למותו בזירה. רוקי, מזועזע מהמוות של חברו ואכול אשמה על כך שלא עצר את הקרב בעקבות בקשתו של מאמנו הקודם של קריד עוד במהלכו, קורא תיגר על דראגו. מכיוון שאיגוד האגרוף העולמי אינו מאשר את הקרב, זהו אינו קרב על התואר. רוקי מגיע לברית המועצות ופותח באימון הקשה ביותר שהוא עבר אי פעם. הסרט מלא ניגודים - הוא מהווה למעשה קרב בין ארצות הברית לבין ברית המועצות, בזמן המלחמה הקרה. רוקי מתאמן באמצעים פרימיטיביים למדי, בעוד שדראגו משתמש במכשור המתקדם ביותר ובמעבדות החדישות ביותר, ואף נוטל סטרואידים (על אף שאשתו ומאמניו טענו בתקשורת שלא). רוקי נמצא כמעט לבדו, בעוד שבדראגו תומכת מדינה שלמה. לבסוף, רוקי נכנס לכושר הטוב ביותר שבו היה אי פעם. במהלך הקרב דראגו והקהל הרוסי משנים את נקודת מבטם כלפי רוקי. בחלק השני של הקרב דראגו מתוסכל מכך שרוקי עדיין לא נכנע, למרות המהלומות הקשות שחטף במהלך רוב הקרב. בעוד שהקהל הרוסי מרגיש סימפתיה כלפי רוקי, ומתחיל לעודד אותו, דראגו מתחיל להבין שייתכן כי הוא יכול להפסיד. לראשונה גם דראגו מציג את דעתו האישית, כשהוא צועק לראש הפמליה הרוסית, שלא כל כך מרוצה מהקרב ומיכולתו של דראגו, שהוא נלחם רק למען עצמו. לבסוף רוקי גובר על דראגו, וזוכה לתשואות ארוכות מהקהל המקומי, שבתחילת הקרב נראה מאוד עוין. על סרט זה אמר רוקי: "בזירה, המנצח זה לא מי שמחטיף יותר, אלא האחרון שנשאר על הרגליים בסוף הקרב".
תקציר עלילת סדרת סרטי רוקי > רוקי 5 (1990)

רואה החשבון של רוקי מאבד את כל כספו, ורוקי נותר חסר פרוטה. בנוסף, הוא מגלה שבעקבות קריירת האגרוף שלו, גולגולתו ספגה נזק קשה בלתי הפיך, וקרב נוסף עלול לפגוע בו לצמיתות. הוא חוזר לגור בשכונה בה גדל, יחד עם אשתו אדריאן, בנו רוברט וגיסו פולי. בנו אינו רגיל לחיות בשכונת מצוקה ואף נרדף על ידי שני ילדים. רוקי מתחיל לאמן מתאגרף צעיר ומבטיח בשם טומי גאן, ובמקביל בנו מתחיל לקנא ביחסו של רוקי אל גאן. גאן בוגד באמונו של רוקי, מחליף מאמן ומנצח בקרב האליפות נגד המתאגרף יוניון קיין. רוקי מבין את הטעות שעשה ומתחיל להתקרב אל בנו. מאמנו החדש של גאן דוחף אותו לנסות לשכנע את רוקי להסכים לקרב רשמי על תואר האליפות ובסוף הסרט רוקי נאלץ להיאבק בקרב רחוב נגד גאן, ומנצח. בסצנה האחרונה לסרט רואים את רוקי ובנו עולים על המדרגות שרוקי עלה בהם בסרט הראשון, והם מסתובבים מול פסלו של רוקי. (שנחשף בסרט השלישי).
בסרט הופיע סייג' סטאלון, בנו הבכור (המנוח) של סילבסטר סטאלון, בתור בנם של רוקי ואדריאן.
הסרט לא אהוב במיוחד על חובבי הסדרה ונחשב לסרט המאכזב ביותר בה. בטקס ה-11 של פרס פטל הזהב, שמוענק עבור ביצועים גרועים בתעשיית הקולנוע, הסרט היה מועמד בשבע קטגוריות: הסרט הגרוע ביותר, השחקן הגרוע ביותר, השחקנית הגרועה ביותר, שחקן המשנה הגרוע ביותר, הבמאי הגרוע ביותר, התסריט הגרוע ביותר והשיר המקורי הגרוע ביותר.